JMART ส่งบ.ย่อยซื้อหุ้น “พระอินทร์ ฟินเทค” 18.92% จาก MFEC หวังต่อยอดระบบชำระเงินออนไลน์
JMART ส่งบ.ย่อยซื้อหุ้น "พระอินทร์ ฟินเทค" 18.92% จาก MFEC มูลค่า 21 ลบ. หวังต่อยอดระบบชำระเงินออนไลน์
26 ก.ย. 2561

บริษัท เจ มาร์ท จำกัด (มหาชน) หรือ JMART เปิดเผยว่า เมื่อวานนี้ (25 ก.ย.) ที่ประชุมคณะกรรมการบริษัท เจ เวนเจอร์ส จำกัด (JVC) ซึ่งเป็นบริษัทย่อย อนุมัติการเข้าซื้อหุ้นในบริษัท พระอินทร์ ฟินเทค จำกัด (พระอินทร์ฯ) ซึ่งเป็นผู้ประกอบธุรกิจพัฒนาและให้บริการระบบช่องทางการชำระเงินอิเล็กทรอนิกส์ (Payment Gateway) จำนวน 700,000 หุ้น คิดเป็น 18.92% มูลค่ารวม 21 ล้านบาท
โดยเป็นการซื้อหุ้นจาก บริษัท เอ็ม เอฟ อี ซี จำกัด (มหาชน) หรือ MFEC จำนวน 350,000 หุ้น และนายธนกร ชาลี จำนวน 140,000 หุ้น ในราคาหุ้นละ 30 บาท ซึ่งเงินลงทุนดังกล่าวจะมาจากเงินทุนหมุนเวียนของบริษัท
สำหรับประโยชน์ของการลงทุนครั้งนี้ จะทำให้บริษัทมีพันธมิตรทางธุรกิจที่เป็นผู้พัฒนาระบบช่องทางการชำระเงินอิเล็กทรอนิกส์ ที่สามารถต่อยอดสู่การพัฒนาช่องทางการชำระเงินให้กับระบบ Decentralized Digital Lending Platform (DDLP) ของ JVC และจะทำให้กลุ่มเจ มาร์ท นำระบบการชำระเงิน Payment Gateway ของพระอินทร์ฯ เข้าเป็นอีกหนึ่งทางเลือกสำหรับการชำระคืนเงินกู้ของลูกค้าในธุรกิจสินเชื่อส่วนบุคคล
ทั้งนี้ ภายหลังการเข้าซื้อหุ้นในบริษัท พระอินทร์ ฟินเทค จำกัดครั้งนี้ จะทำให้ MFEC ถือหุ้นในพระอินทร์ฯ ลดลงเหลือ 71.6% จากเดิม 81.1% , JVC เข้าถือหุ้น 18.92% , นายเพิ่มบุญ เอี่ยมสุภาษิต ถือหุ้น 5.7% จากเดิม 11.3% และนายธนกร ชาลี ถือหุ้น 3.8% จากเดิม 7.6%